Il-parkeġġ jaqtagħlek qalbek? Tista' tuża trasport b'xejn
Imtella' Ġunju 27, 2020 - Aġġornata 27 Ta' Ġunju, 2020 6:27pm L-Awtorità għat-Turiżmu qed tipprovdi soluzzjoni għal min irid imur Wied iż-Żurrieq iżda jaqta' qalbu jersaq lejn dan il-post pittoresk minħabba l-problema ta' nuqqas ta' spazju għall-parkeġġ. Minn tmiem il-ġimgħa d-dieħla se jibda jiġi offrut servizz ta' trasport ċirkulari b'xejn għal Wied iż-Żurrieq; mill-qalba tal-Qrendi u ż-Żurrieq u mill-inħawi ta' San Niklaw, qrib is-Siġġiewi. Minkejja r-riħ, f'Wied iż-Żurrieq kien hemm ċaqliqa hekk kif ir-ristoranti kienu miżgħuda bin-nies. Kuntrast assolut ma' ftit ġimgħat ilu meta kien hemm baħħ minħabba r-restrizzjonijiet tal-pandemija. "Għamel żmien ma kien hawn xejn tinżel hawnhekk u tara tnejn min-nies forsi jew tlieta, fejn is-soltu tara ħafna nies," qal Glen Galea. Is-Sur Galea, li għandu ristorant Wied iż-Żurrieq, qal li jittama li f'Lulju s-sitwazzjoni titjieb aktar. "Issa forsi meta jerġa jiftaħ l-ajruport inkunu qed nistennew naqra iżjed turisti filgħodu hux hekk għaliex jaħdmu tad-dgħajjes tal-Blue Grotto." Qal li Wied iż-Żurrieq iżuruh ħafna Maltin. "Filgħaxijiet Maltin biss aħna jkollna għaliex lukandi u hekk m'hawnx dawn in-naħat." Dan kien aspett li semmiet il-Ministru għat-Turiżmu, Julia Farrugia Portelli, meta nediet trasport ċirkolari b'xejn minn tliet postijiet lejn Wied iż-Żurrieq. Il-Ministru qalet li s-servizz, li se jibda mill-4 ta' Lulju, se jingħata mill-Ħamis sal-Ħadd mill-10.00 ta' filgħodu sa nofsillejl. Is-servizz se jkun iffinanzjat mill-Awtorità għat-Turiżmu, li se jiswiha €162,000. "Nistgħu nevitaw sitwazjonijiet fejn kemm Maltin kif ukoll barranin jinżlu hawn speċifikament għal vjaġġ tagħhom għall-esperjenza turistika imma ma jsibux fejn jipparkjaw u jitilqu 'l hemm għax jaqtgħu qalbhom," qalet il-Ministru. Is-Sindku taż-Żurrieq qalet li Wied iż-Żurrieq hu attrazzjoni turistika popolari li żviluppa minn villaġġ tas-sajjieda. Fl-2018 żaru dan il-post mal-475,000 turist. "Inizjattiva tajba ħafna għax kienu qed igergru dan l-aħħar li jiġu hawnhekk u ma jsibux parking," qalet Rita Grima, is-Sindku taż-Żurrieq. Is-Sindku tal-Qrendi qal li Wied iż-Żurrieq hu post sentimentali għan-nies tal-Qrendi minħabba rabtiet storiċi mal-post. "Tmur lura sal-1910 fejn kienet saret kawża l-Qorti miż-żewġ parroċċi fuq minn ibierek hawn isfel, interbħet favur il-Qrendi," qal David Schembri, Sindku tal-Qrendi. Is-servizz tat-trasport, imsejjaħ Destinazzjoni Wied iż-Żurrieq, se jaħdem mill-pjazez ewlenin tal-Qrendi u ż-Żurrieq u minn San Niklaw qrib is-Siġġiewi, fejn inħolqu spazji ta' parkeġġ għal min irid iħalli l-karozza hemmhekk.